Elma Smit en span beroof toe hulle rugbyster besoek | Netwerk24
Die Burger, Beeld en Volksblad sê: Israel het reg op op selfverdediging, maar vrede nodig
Deur Arisa Janse van Rensburg 18 April 2021 20:42
Elma Smit Foto: Argief
Smit was teen 08:30 in Khayelitsha besig met 'n onderhoud met Babalwa Latsha, 'n rugbyspeler vir die vroue-Springbokspan, toe hulle deur rowers met vuurwapens oorval is.
Sy het Sondag aan Netwerk24 gesê die rowers het haar, Latsha en haar twee kameramanne op hul hurke laat sit en afkyk.
Die voorval was buite Latsha se huis in Khayelitsha en ten aanskoue van haar ouers.
"Ons het aanvanklik gedink daar is net drie rowers, maar omstanders sê nog mense het na die toneel gehardloop om te help om die toerusting te steel.
"Babalwa se pa het uitgehardloop, maar gaan staan toe hy besef daar is niks wat hy kan doen nie."
Smit se eerste gedagte was dat die mense moes vat wat hulle wil en net niemand leed aandoen nie. "Gelukkig is dit wat gebeur het en ons almal is ongedeerd."
Meer as R500 000 se toerusting, waaronder drie kameras, ligte en klanktoerusting, is gebuit. 'n Selfoon, beursie en kamerasak met geheuekaartjies daarin is ook gesteel. Daarop is baie van Babalwa se beeldmateriaal en ook beeldmateriaal van Pieter-Steph du Toit (Springbokrugbyspeler) wat hulle vroeër die week opgeneem het.
Babalwa Latsha oefen by haar huis tydens die staat van inperking. Foto: Gallo Images
"Dit het vir niemand waarde behalwe vir ons nie," sê Smit.
Sy sê sy het weke lank uitgesien na die onderhoud met Latsha. Dit sou op 'n internasionale platform uitgesaai word.
"Sy doen ongelooflike werk in haar gemeenskap. Sy is deel van 'n projek wat vroue help om saniteerprodukte te bekom en sy rig ook rugby af in die gemeenskap.
"Ons wou tydens die onderhoud hê sy moet 'n rugbybal op en af gooi vir agtergrondskote en toe spot sy dat sy nie eintlik meer rugbyballe het nie. Die kinders in die gemeenskap kom leen altyd haar balle, maar bring dit nooit terug nie en sy het nie die hart om op te hou gee nie.
Dit was 'n storie met soveel hoop en ek is werklik teleurgesteld.
"Dit was 'n storie met soveel hoop en ek is werklik teleurgesteld," sê Smit.
"Nadat ons 'n klag ingedien het, het die polisie agter ons aangery tot by die hoofweg. Ek is gelukkig, want ek kon na my huis kom. Babalwa is die een wat daar moet bly, want sy wil 'n verskil in haar gemeenskap maak."
Sy hoop om weer 'n kans te kry om 'n onderhoud met Latsha te doen.
'n Beloning van R2 500 word vir die swart Tenba-kamerasak met die geheuekaartjies daarin uitgeloof.
Enigeen met inligting kan Smit op Twitter kontak.
Lt.kol. Andrè Traut, woordvoerder van die Wes-Kaapse polisie, het die voorval bevestig. Hy sê in 'n verklaring dat die polisie soek na drie verdagtes wat in 'n Volkswagen Polo gevlug het.